Den danske TV-serien «Borgen», som NRK for tida viser sesong to av, har vunnet prisen for beste internasjonale TV-serie på BAFTA-utdelingen - den høyest hengende britiske TV-prisen.
Dermed danket den ut en annen dansk TV-serie - «Forbrytelsen» - som også var nominert, i tillegg til den amerikanske komiserien «Modern Family» og den australske dramaserien «The Slap».
- Det har vært en stigende kvalitetskurve på dansk tv-drama de senere år. Dere kan bare ta det ro, dere har ikke gått glipp av tjue år med fantastisk tv, sa hovedrolleinnehaver Sidse Babett Knudsen (43) til den britiske pressen etter prisutdelingen, ifølge Ekstrabladet.
Knudsen, som i serien spiller den danske topp-politikeren Birgitte Nyborg, gjorde det også klart at hun mer enn gjerne mottar rolletilbud fra utlandet.
- Jeg har tatt på meg en lyserød kjole, så hvis dere ikke ser meg, så er det deres egen skyld, fleipet hun.
«Borgen» er en dramatisering av livet på Christiansborg i København, der statsministeren har kontor og det danske Folketinget møtes. Manusforfatterne har ifølge NRK innrømmet at de blant annet ser til norsk politikk for inspirasjon til nye intriger. Jens Stoltenberg er blant dem som nødig går glipp av en episode.
BAFTA-prisene deles ut av British Academy of Film and Television Arts. Den aller gjeveste hyllesten i år gikk til TV-filmen «Appropriate Adult», med Dominic West og Emily Watson. De fikk med seg hver sin statuett for beste mannlige og kvinnelige hovedrolle.